SKRIFTLIG FORESPØRGSEL E-1450/99

af Herbert Bösch (PSE) til Kommissionen

(1. september 1999)

Om: Stambog for Haftling-hesteracen

Haftling Hesteopdrætsforbund i Tyrol har i flere år rettet henvendelse til EU for at få stambogen for Haftling-hesteracen. Afgørende for stambogen er den allerførste stambog, som opstod i 1921 i Zams/Nordtyrol.

1. Hvorfor er der hidtil ikke blevet udarbejdet nogen stambog for Haftling-hesteracen?

2. Hvilke regler gælder principielt for udarbejdelsen af stambøger for heste?

Svar afgivet på Kommissionens vegne af David Byrne

(4. november 1999)

Rådet har fastlagt de zootekniske og genealogiske betingelser for samhandel med enhovede dyr i direktiv 90/427/EØF af 26. juni 1990(1).

Med Kommissionens beslutning 92/353/EØF af 11. juni 1992(2) fastsattes efterfølgende kriterierne for godkendelse eller anerkendelse af organisationer og foreninger, der fører eller opretter stambøger for registrerede enhovede dyr. Mindstekravene til sådanne stambøger angives i detaljer i bilaget til denne beslutning, herunder de omfangsrige forpligtelser, der påhviler en organisation eller forening, der opretter eller fører en stambog om racens oprindelse.

I Kommissionens beslutning 92/354/EØF af 11. juni 1992(3) fastsattes visse regler for samordning mellem organisationer og foreninger, der fører eller opretter stambøger for registrerede enhovede dyr. Denne beslutning indeholder især procedurer for løsning af uoverensstemmelser. Kommissionen kan i den sammenhæng på eget initiativ eller på anmodning af en af de berørte medlemsstaters myndigheder påtage sig en aktiv mæglerrolle, når der opstår uoverensstemmelser omkring fællesskabsrettens anvendelse.

I spørgsmålet om hesteavl har medlemsstaterne i Rådet kun givet Kommissionen begrænset kompetence. Kompetencen for anerkendelse af avlsorganisationer og -foreninger ligger hos de pågældende myndigheder i medlemsstaterne. Disse myndigheder informerer Kommissionen om, hvilke organisationer og foreninger de har godkendt eller anerkendt, og Kommissionen stiller disse informationer til rådighed for alle medlemsstaterne.

Ifølge den meddelelse af 4. oktober 1995, Kommissionen modtog fra det italienske avlsforbund, var de tre vigtigste Haflinger-avlsområder Østrig, Italien og Tyskland den 26. juli 1993 i München-Riem blevet enige om at tilkende den italienske Associazione Nazionale Allevatori Cavalli di Razza Avelignese status som den organisation, der fører den oprindelige stambog.

Den 16. november 1995 meddelte Østrig Kommissionen, at Razza Avelignese/Italien var den organisation, der førte den oprindelige stambog for Haflingeravlsforbundet i Tyrol.

Den ajourførte fortegnelse over de avlsorganisationer, der anerkendtes i Østrig pr. 1. juli 1999, angiver i modstrid hermed Haflinger Pferdezuchtverband Tirol som den organisation, der fører den oprindelige stambog for Haflingerracen. Kommissionen vil indhente yderligere oplysninger fra de østrigske myndigheder om den nye anerkendelsesprocedure.

Andre medlemsstater anerkender Italien, mere nøjagtigt Associazione Nazionale Allevatori Cavalli di Razza Avelignese som den organisation, der fører den oprindelige stambog.

Visse medlemsstater anerkender både Østrig og Italien som oprindeligt avlsområde. Dette skal sikkert ses i sammenhæng med de respektive avlsområder, de pågældende avlsbestande i alt væsentligt kommer fra.

De to berørte avlsorganisationer har flere gange og uafhængigt af hinanden kontaktet Kommissionen på egne vegne, men ingen af de kompetente myndigheder i Italien eller Østrig har indsendt en officiel anmodning om, at Kommissionen bidrager til løsning af uoverensstemmelsen i henhold til artikel 2, stk. 4, i beslutning 92/354/EØF.

Det er Kommissionens opfattelse, at spørgsmålet om føring af stambog om en races oprindelse skal løses af de kompetente myndigheder i medlemsstaterne i sammenhæng med myndighedernes procedure for godkendelse og anerkendelse.

(1) EFT L 224 af 18.8.1990.

(2) EFT L 192 af 11.7.1992.

(3) EFT L 192 af 11.7.1992.